《考满舟经十八滩因分各滩名赋诗 其十二 晓滩》
明代·唐文凤

晓滩乃危峻，暮滩亦隘陋。中通一线波，如注泰山溜。

风镞急难攒，石锋利莫斗。舟行一失势，糜碎不可救。

我欲诉天君，降敕责川后。妖孽汝当驱，黎庶汝当祐。

胡为不汝职，尸居手空袖。天吴有九头，风鹅多大咮。

馋蛟自可啄，饥鳄亦堪蹂。效顺宜拊循，竭忠能左右。

有德所当酬，有功所当奏。海晏黄河清，吾皇万万寿。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。